བཀའ་ཁྲི་བློ་བཟང་སེང་གེ་ཡིས་གསོལ་ཚུགས་ཐོག་ཕེབས་པའི་བོད་མི་ཚོ་གཏམ་བཤད་གནང་དོན།ད་ཐེངས་གཞུང་འབྲེལ་ཐོག་ཨ་རིའི་ནང་ཡོང་བ་ཐོག་མ་ཡིན་ལ།གྲོས་ཚོགས་ནང་བོད་དོན་ཉན་ཞིབ་དང་།བོད་དོན་ཐོག་ཨ་རི་གཞུང་ངོས་ནས་རྒྱབ་སྐྱོར་གནང་དགོས་པར་ནན་བརྗོད་བྱས་ཡོད།དེ་མིན་གྲོས་ཚོགས་ཚོགས་མི་གསར་བ་ཁ་ཤས་ཡང་ཐུག་འཕྲད་ཀྱིས་བོད་དོན་ཆེད་འབྲེལ་མཐུད་ཡོང་བར་བཟོས་ཡོད།གང་ལྟར་མཛད་རིམ་རྣམས་ལམ་ལྷོང་བྱུང་ཡོད་པ་སོགས་དང་།འཛམ་གླིང་གང་སར་གནས་པའི་བོད་མི་ཚོས་ང་རང་བཀའ་བློ་ཁྲི་བ་ལངས་སྐབས་རྒྱབ་སྐྱོར་བྱས་ཡོད་ལ།དེ་བཞིན་རང་ཉིད་ཀྱིས་ལྷག་བསམ་རྣམ་དག་གིས་བོད་བསྟན་པ་ཆབ་སྲིད་དོན་དུ་ཧུར་ཐག་བྱེད་རྒྱུ་དམ་ཅ་ཕུལ་བ་ལྟར་མུ་མཐུད་དུ་འབད་པ་བྱེད་རྒྱུ་ཆོད་སེམས་ཡོད།བོད་ཀྱི་འཐབ་རྩོད་ནི་མི་གཅིག་གིས་སེལ་དཀའ་བ་ཞིག་མིན་སྟབས།ཚང་མས་མཉམ་རུབ་དང་རྒྱབ་སྐྱོར་གནང་རོགས་ཞེས་འབོད་སྐུལ་གནང་།